SET ปิดลบ 5 จุด กังวล “โควิด” ระบาดรอบ 2 ฉุดเศรษฐกิจแย่ซ้ำรอย
SET ปิดลบ 5 จุด กังวล “โควิด” ระบาดรอบ 2 ฉุดเศรษฐกิจแย่ซ้ำรอย โดยดัชนีตลาดหุ้นไทยปิดวันนี้ที่ระดับ 1,294.55 จุด ลดลง 5.14 จุด (-0.40%) มูลค่าการซื้อขาย 62,241.08 ล้านบาท
13 พ.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,294.55 จุด ลดลง 5.14 จุด (-0.40%) มูลค่าการซื้อขาย 62,241.08 ล้านบาท
10 หุ้นกดดัชนีวันนี้

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บล.โนมูระ พัฒนสิน กล่าวว่า ตลาดหุ้นไทยวันนี้พักฐานตาม Sentiment ต่างประเทศ จากความกังวลสถานการณ์แพร่ระบาดไวรัสโควิด-19 ระลอก 2 ทั้งในสหรัฐฯ, ยูโรโซน อย่างเยอรมนี และเกาหลีใต้ รวมถึงจีน โดยวิตกว่าอาจต้องอัดฉีดสภาพคล่องเพิ่ม หากทำให้เศรษฐกิจแย่ลงอีก ส่งผลให้ตลาดหุ้นในยุโรปเทรดบ่ายนี้ติดลบราว 1-2% ขณะที่ตลาดหุ้นเอเชียแกว่งทั้งบวก-ลบ โดยกลุ่ม TIP ติดลบใกล้เคียงกับบ้านเรา ขณะที่ตลาดหุ้นเอเชียเหนือรีบาวด์ขึ้นได้บ้าง
อย่างไรก็ดี ต้องติดตามการทยอยประกาศผลประกอบการของบริษัทจดทะเบียนในช่วงโค้งสุดท้าย และลุ้นการคลายล็อกดาวน์ในไทย รวมทั้งจับตาทิศทางราคาน้ำมันด้วย
แนวโน้มการลงทุนในวันพรุ่งนี้ (14 พ.ค.) นายกรภัทร กล่าวว่า ตลาดฯคงจะยังผันผวน พร้อมให้แนวรับ 1,280-1,260 จุด ส่วนแนวต้าน 1,303-1,307 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM มูลค่าการซื้อขาย 5,047.81 ล้านบาท ปิดที่ 23.50 บาท ราคาไม่เปลี่ยนแปลง
CPALL มูลค่าการซื้อขาย 4,770.90 ล้านบาท ปิดที่ 71.75 บาท ลดลง 1.75 บาท
KCE มูลค่าการซื้อขาย 2,176.28 ล้านบาท ปิดที่ 16.50 บาท ลดลง 0.90 บาท
GULF มูลค่าการซื้อขาย 1,907.90 ล้านบาท ปิดที่ 38.50 บาท ลดลง 1.25 บาท
PTT มูลค่าการซื้อขาย 1,772.93 ล้านบาท ปิดที่ 36.00 บาท ลดลง 0.25 บาท